Krajniak, Milan, minister práce, sociálnych vecí a rodiny SR (2022-06-14):
Dobre. Vážený pán predseda, vážený pán predseda, vážené dámy a páni, som naozaj rád, že vám môžem predložiť tento návrh zákona, o ktorý sme spolu s viacerými z vás dlhšiu dobu bojovali, že? Pani poslankyňa Žitňanská, ktorá sedí priamo oproti mne. Takže som naozaj rád, že tu môžem s týmto návrhom zákona byť a chcel by som vám, tí, ktorí sa zaoberáte touto problematikou detí v detských domovoch a profesionálnych rodičov, tak viete, prečo je to dôležité, ale aj pre tých, ktorí sa nezaoberáte touto problematikou, aby ste mali takú základnú informáciu. V detských domovoch, to znamená v CDR-kách, podľa dnešného názvu, máme približne 5 100 detí. Z toho približne 300 sú takzvaní mladí dospelí. Tí, ktorí dovŕšili 18 rokov, ale za istých podmienok ešte ďalej môžu bývať v CDR-kách. Zo 4 800 detí do 18 rokov, približne toľkoto ich máme, máme 50 % umiestnených natrvalo v detských domovoch a približne 50 % najmä rozhodnutím súdu na nejakú prechodnú dočasnú dobu. Aktuálne máme u profesionálnych náhradných rodičov približne 1 450 detí. To, samozrejme, kolíše podľa situácie. A profesionálnych náhradných rodičov je približne medzi 700 a 750, sa to pohybuje. Máme 300 profesionálnych náhradných rodičov v neštátnych CDR-kách a približne 400 až 450 v štátnych CDR-kách. Vykonávajú tú istú činnosť. Je medzi nimi rozdiel. Tí, ktorí pôsobia v neštátnych CDR-kách, majú vyšší štatistický priemer, že koľko detí, o koľko detí na jedného profesionálneho náhradného rodiča sa starajú. U tých neštátnych je to cez dve, 2,1 – 2,2 dieťaťa na jedného profesionálneho náhradného rodiča a u štátnych je to 1,8 – 1,9. Je to spôsobené aj tým, že z dôvodu náboženského presvedčenia sú častokrát ochotní tí neštátni zobrať si k sebe napríklad aj dieťa, ktoré je s ťažkým zdravotným postihnutím a starať sa ako profesionálny náhradný rodič aj o takéto dieťa. A teraz pozor, ale profesionálni náhradní rodičia neštátni majú v priemere o dvesto eur nižšie platy. To je prvá vec, ktorá je absolútne, absolútne nefér. Čiže chceme zrovnoprávniť tieto platy. Druhá vec, ktorú chcem urobiť, je, aby sme týmto novým zákonom vytvorili takú stabilitu tohto povolania, aby vedeli, vlastne každý profesionálny náhradný rodič, s čím môže počítať, aby sme dostali, podľa našich informácií z CDR-iek môžeme dostať ešte vlastne z ústavnej starostlivosti takpovediac do profesionálnych síce náhradných rodičov, ale teda do normálnych rodín ďalších aspoň tisíc detí. A tento cieľ nám naozaj stojí za to, aby sme prijali takúto nie novelu zákona, ale nový zákon o profesionálnych náhradných rodičoch. Som veľmi vďačný každému, kto vypracovanie a vlastne posunutie takejto novely až sem podporil a verím, že to naozaj môže napomôcť tým deťom, ktoré buď nemajú rodičov alebo jednoducho sa o nich rodičia z rôznych dôvodov nechcú, nevedia, nedokážu postarať. Nedá sa, ani, ani keby sme urobili tento zákon najdokonalejšie a naozaj, že ako štát by sme sa snažili veľmi pomáhať profesionálnym náhradným rodičom, nikdy nedokážeme zabezpečiť stopercentný stav, aby všetky deti, ktoré sú v CDR-kách, mohli byť v rodinách z dvoch dôvodov, že, samozrejme, niektoré, našťastie my vedieme náš štát, naša spoločnosť vedie CDR-ká a detské domovy k tomu, aby všade tam, kde je to možné po tej prechodnej dobe, kedy sa CDR-ko stará o dieťa, bolo, bola rodina zasanovaná, aby toto dieťa mohlo byť vrátené do, do svojej vlastnej rodiny, čo je fajn a nemá zmysel, keď je iba dočasná doba, aby sme toto dieťa umiestňovali na nejakú kratšiu dobu mimo. Druhý dôvod je, že máme približne 500 až 600 detí, ktorých zdravotný stav je natoľko vážny, že by sa nevedeli profesio..., a vyžadujú si prakticky 24-hodinovú starostlivosť, takže profesionálni náhradní rodičia by sa nevedeli o nich ani nieže kvalifikovane a že by na to nemali obetavosť a kvalifikáciu, ale keď to tak poviem, aj profesionálny náhradný rodič sa potrebuje osem hodín vyspať, to znamená, preto 500 až 600 detí vlastne musí byť trvale umiestnených v ústavnej starostlivosti. Vážené kolegyne, kolegovia, asi ma už trochu poznáte v tom, že väčšinou moje úvodné slová sú stručné a potom reagujem na vaše otázky alebo pripomienky, podnety, kritiku. Tuto som si kládol za povinnosť mať trošku obšírnejšie úvodné slovo, lebo si myslím, že toto je vec, ktorú by naozaj sme mohli podporiť všetci, a som rád, že o tom dnes môžeme rokovať a naozaj si myslím, že to môže deťom z detských domovov veľmi pomôcť. Ďakujem veľmi pekne.